DA se klag teen Dlamini ingedien | Netwerk24
DA se klag teen Dlamini ingedien
Deur Malherbe Nienaber 14 Junie 2019 19:27
’n DA-LP het Vrydag strafregtelike klagte in verband met die voorkoming en bestryding van korrupsie ingedien teen Bathabile Dlamini, wat Dinsdag as ANC-LP bedank het.
Dit kom nadat Dlamini, voormalige minister van maatskaplike ontwikkeling en vrouesake in die presidensie, in haar bedankingsbrief gesê het “sommige (ANC-lede) se vroue” het voordeel getrek uit ’n kontrak met Cash Paymaster Services (CPS). CPS het die kontantuitbetalings van maatskaplike toelaes hanteer.
Thank you Lord for keeping me strong ,not call lectures so that I can fight my way back to Cabinet .I left Parliament for my sanity ,not organize votes of no confidence,I do not start foundations and NGOs to make me look clean,my puppets to push my agenda .Ndaba ,Malandela
— Bathabile Dlamini (@shahlesonke) June 12, 2019
Bridget Masango, DA-woordvoerder oor maatskaplike ontwikkeling in die parlement, het Vrydagoggend die klag teen Dlamini by die Kaapstad-Sentraal-polisiekantoor ingedien.
Volgens Masango moet enigiemand in ’n gesagsposisie wat korrupsie vermoed of daarvan weet, ingevolge art. 34 van die Wet op die Voorkoming en Bestryding van Korrupte Bedrywighede dit by die polisie aanmeld en is dit ’n oortreding om dit nie te doen nie.
Bridget Masango, DA woordvoerder oor maatskaplike ontwikkeling in die parlement, spreek die media Vrydag buite die Kaapstad-Sentraal-polisiekantoor toe nadat sy klagte teen Bathabile Dlamini, oudminister, ingedien het. Foto: Verskaf (DA)
Bathabile Dlamini, oudminister van maatskaplike ontwikkeling en voormalige ANC-LP. Foto: Charl Devenish
Bridget Masango, DA-LP, dien Vrydag ’n klag in teen Bathabile Dlamini, voormalige minister.Foto: Verskaf (DA)
Masango sê in ’n verklaring Dlamini het in haar brief aangedui dat “[diegene] wat munt uit CPS geslaan het, bekend is, maar omdat hulle aansien in die organisasie geniet, word niks vir hulle gesê nie”.
Sy het ’n beroep gedoen dat die oudminister verantwoordbaar gehou moet word.
“Die polisie moet nou besluit hoe om teenoor die oudminister op te tree en haar sonder partydigheid ondersoek.”
Dlamini het Dinsdag met haar bedanking as ANC-LP volgehou dat sy die “sondebok” gemaak is in die omstredenheid oor die uitbetaling van maatskaplike toelaes.
Volgens Dlamini het CPS reeds vir die departement van maatskaplike ontwikkeling werk gedoen toe sy die minister geword het, maar daar word gepraat asof sy “iets te doen gehad het” daarmee.
“Ek is die sondebok en maklike teiken gemaak,” het sy gesê.
Meer oor: Cash Paymaster Services (Cps) | Bathabile Dlamini | Maatskaplike Toelaes | Strafregtelike Klagte | Anc-Lp